Rosa Lund (EL), 2012-11-23:
Med det her lovforslag overtager arbejdsgiverne finansieringen af skolepraktikydelsen.
Det betyder, at når en erhvervsskoleelev ikke kan få en praktikplads – jeg vil gøre opmærksom på, at der i dag er over 11.000 erhvervsskoleelever, som ikke kan få en praktikplads – så kan eleverne komme i skolepraktik, hvor man får en skolepraktikydelse i stedet for lærlingeløn, som man får i en virksomhed.
Den her ydelse vil så fremover blive betalt af arbejdsgiverne.
I Enhedslisten betragter vi det som en meget tydelig ansvarsplacering.
Arbejdsgiverne bærer et meget stort ansvar for, at vi også om 10 år har en veluddannet arbejdskraft, og jeg håber, at det her vil være et wake up-call til arbejdsgiverne, så de i stedet for at betale skolepraktikydelse opretter praktikpladser i deres virksomheder og på den måde bruger deres penge på en dygtig lærling i deres egen virksomhed, så de – sagt på, hvad jeg formoder er arbejdsgiversprog – bruger pengene på det, der giver mest valuta for pengene.
Det er samtidig forslagets hensigt at skabe flere ordinære praktikpladser, for hvis arbejdsgiverne ikke opretter praktikpladser, vil der jo komme flere elever i skolepraktik og dermed et større behov for skolepraktikydelse, som jo nu finansieres af arbejdsgiverne.
Vi tror på hensigten, det gør vi bestemt, men jeg må indrømme, at vi i Enhedslisten havde håbet på, at vi kunne være blevet enige om en reel praktikpladsgaranti, sådan at vi kunne have sikret alle, der starter på en erhvervsuddannelse, en rigtig praktikplads i en virksomhed, men det kunne vi altså desværre ikke blive enige om.
Men vi er altså i Enhedslisten af den overbevisning, at det er bedst ikke alene for den enkelte lærling, men også for samfundet, hvis alle lærlinge kommer i praktik i en virksomhed.
Den her ordning kan dog være et skridt på vejen til en praktikpladsgaranti, men jeg vil gerne holde fast i, at den kan være et skridt på vejen, for som lovforslaget lægger op til i sin nuværende form, er der sådan set ikke nogen garanti for, at det vil skabe flere praktikpladser, og derfor vil jeg også gerne høre ministeren, om regeringen har gjort sig nogen tanker om, hvad der skal ske med den her ordning, hvis ikke den lever op til hensigten.
Derudover vil jeg tilføje, at vi i Enhedslisten sådan set gerne havde set, at der havde været en differentieret indbetaling til den her ordning, sådan at de arbejdsgivere, som tog en lærling og var sig deres uddannelsesansvar bevidst, betalte lidt mindre, og de arbejdsgivere, som var ligeglade med uddannelsesansvaret og ligeglade med praktikpladser til lærlinge, betalte lidt mere.
Det tror vi i Enhedslisten havde haft en langt stærkere virkning og havde skaffet mange flere praktikpladser.
Forslaget indebærer også, som flere ordførere har været inde på, at bonuspræmieordningen afskaffes, men bliver midlertidigt videreført i 2013.
Jeg kan sådan set godt forstå, at der er organisationer, som er bekymrede for ordningens afskaffelse, men når vi i Enhedslisten alligevel har sagt ja til at afskaffe ordningen, er det, fordi ordningen ikke har bidraget tilstrækkeligt med at skabe det antal praktikpladser, som vi mangler.
Der har været meget stor forskel på brugen af ordningen og på ordningens virkning, og den har været stærkest, lige da den blev indført.
Kan man bruge pengene på en bedre måde, en anderledes måde, som vil skabe flere praktikpladser, så vil vi i Enhedslisten sådan set gerne være med til det.
Så vil jeg da bestemt også lige tilføje, at vi i Enhedslisten måske også synes, det er lidt mærkeligt, at man skal belønne arbejdsgiverne for at være deres ansvar bevidst, altså for at gøre deres pligt, for det er jo sådan set dem, der skal bruge arbejdskraften om 10 år, og så er det da mærkeligt, at de skal have en belønning for at gøre det, der var det mindste, de kunne gøre.
Virkeligheden er nok også den, at vi er nødt til at tage lidt skrappere midler i brug over for virksomhederne, for at de kan tage lærlinge.
Hvad angår de virksomheder, som ikke i dag løfter et ansvar, eller dem, der kunne oprette flere praktikpladser, så vi jo gerne, at der var en eller anden form for økonomisk straf i stedet for en økonomisk belønning.
Vi har set, at belønningsordningen ikke virkede, så lad os prøve at vende mekanismen om over for arbejdsgiverne, så de forhåbentlig kan påtage sig det uddannelsesansvar, de nu engang har.
Det ønskede vi os i Enhedslisten, men det var desværre ikke muligt.
Jeg skal for en god ordens skyld understrege, at vi i Enhedslisten støtter forslaget med det in mente, at vi i Enhedslisten stadig væk arbejder for en reel praktikpladsgaranti, hvor vi sikrer, at alle elever, der starter på en erhvervsuddannelse, kan komme i praktik i en virksomhed, altså få en rigtig praktikplads.
Det arbejder vi stadig væk for i Enhedslisten, selv om vi stemmer for det her forslag.
Vi har tænkt os at følge udviklingen meget nøje, og vi arbejder selvfølgelig for, at den her ordning kan komme til at skabe de nødvendige praktikpladser, ikke bare til de 11.000 lærlinge, der mangler praktikplads i dag, men praktikpladser nok til, at kommende elever på teknisk skole får mulighed for at gøre deres uddannelse færdig, så vi også i fremtiden har dygtige murere, industriteknikere, kontorassistenter, SOSU-assistenter – og så kan man selv fortsætte listen.